Percepţiile cetăţenilor din Balcani cu privire la ţările care reprezintă o ameninţare
Un sondaj realizat în mod regulat de institutul american International Republican Institute (IRI), care activează de peste patru decenii, a înregistrat pentru prima dată în acest an că Grecia nu se mai numără printre cele cinci țări pe care locuitorii Macedoniei de Nord le percep ca o amenințare pentru ei. În schimb, sunt deosebit de îngrijoraţi de Bulgaria şi Rusia. Pe de altă parte, albanezii văd în Grecia o ameninţare serioasă pentru ţara lor, potrivit Rador Radio România.
Potrivit sondajului care a fost efectuat în toate țările din Balcanii de Vest în lunile februarie și martie şi ale cărui rezultate au fost publicate în urmă cu câteva zile, pentru locuitorii Macedoniei de Nord, cea mai mare ameninţare o reprezintă Bulgaria (întrunind 23% dintre răspunsurile celor care au participat la sondajul cu răspuns spontan), întrucât se ştie că în prezent Bulgaria blochează procesul de aderare a Macedoniei de Nord la Uniunea Europeană.
Datele institutului cu sediul la Washington arată că după Bulgaria, cetățenii Macedoniei de Nord percep ca o amenințare Rusia (12%), Kosovo și Albania (10% și respectiv 9%), în principal din cauza populației vorbitoare de albaneză, iar pe locul al cincilea se situează SUA, cu 8%. Dimpotrivă, ei consideră Serbia (34%), SUA (17%), Turcia (12%), Rusia (8%) și Albania (5%) drept cel mai important aliat al lor.
Grecia apare ca o amenințare pentru albanezi, fiind pentru prima dată când această cercetare a inclus şi Albania. Mai exact, ei consideră că Serbia (36%) este principala amenințare pentru țara lor, urmată de Rusia (32%), Grecia fiind a treia cea mai importantă amenințare (9%). Cetăţenii albanezi îşi pun speranţele în SUA, întrucât 56% consideră că este cel mai important aliat al Albaniei, urmate de Italia (10%) şi Turcia (8%).
În sondajul realizat în rândul cetățenilor din Serbia, aceştia văd drept cei mai importanţi aliaţi Rusia (46%), China (14%), Ungaria (5%) şi Grecia (3%).
Sursa: KATHIMERINI / Rador Radio România / Traducerea: Carolina Ciulu
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank